OZNÁMENIE O ZAČATÍ

postupu preskúmania Únie na základe sťažnosti týkajúcej sa prekážok v obchode v zmysle nariadenia (EÚ) 2015/1843, uplatňovaných Spojenými štátmi mexickými, ktoré spočívajú v opatreniach ovplyvňujúcich dovoz tequily

(2020/C 265/03)

Európska komisia dostala 8. júna 2020 sťažnosť od priemyselného združenia, pokiaľ ide o prekážky pri dovoze tequily do Európskej únie z Mexika, ktorá bola podaná v súlade s článkom 3 ods. 1 nariadenia (EÚ) 2015/1843 (1).

1. Dotknuté výrobky

Výrobkom, ktorého sa týka mexické opatrenie, je alkoholický nápoj tequila.

2. Dotknutá krajina

Spojené štáty mexické.

3. Zhrnutie sťažnosti

V sťažnosti sa uvádza, že 7. februára 2020 mexické združenie Consejo Regulador del Tequila (CRT) oznámilo, že už nebude udeľovať osvedčenia o vývoze pre spoločnosť Tequilas del Señor, ktorá vyrába a vyváža tequilu určenú pre spoločnosť France Boissons, ktorá je pridružená k spoločnosti Heineken NV. Navrhovateľ tvrdí, že dôvodom zamietnutia je tvrdenie CRT, že pivo Desperados s pridanou príchuťou tequily, vyrábané spoločnosťou Heineken, porušuje mexickú technickú normu uplatniteľnú na používanie zemepisného označenia tequila.

CRT je združenie zastupujúce záujmy mexických výrobcov tequily, ktorému mexická vláda udelila určité právomoci vrátane mandátu od inštitútu Instituto Mexicano de la Propiedad Industrial chrániť zemepisné označenie tequila pred podvodmi a zneužívaním na celom svete. CRT je taktiež poverené udeľovaním osvedčení o vývoze výrobcom tequily po overení, že každá zásielka tequily bola vyrobená podľa príslušných technických špecifikácií. CRT ako orgán posudzovania zhody patrí pod právomoc mexického ministerstva hospodárstva prostredníctvom jeho regulačného orgánu, Dirección General de Normas (DGN).

V sťažnosti sa uvádza, že mexické odmietnutie vydať osvedčenie o vývoze pre tequilu určenú pre Európsku úniu je v rozpore v článkom XI dohody GATT z roku 1994 a v rozpore s dohodou o liehovinách medzi EÚ a Mexikom z roku 1997 (2).

4. Postup

Komisia bude viesť prešetrovanie s cieľom preskúmať sťažnosť. Zainteresované strany môžu písomne predložiť informácie ku konkrétnym otázkam uvedeným v sťažnosti alebo poskytnúť podporné dôkazy.

V súlade s článkom 9 ods. 4 nariadenia (EÚ) 2015/1843 zainteresované strany môžu preskúmať informácie v spise Komisie, s výnimkou interných dokumentov a dôverných informácií pod podmienkou, že tieto informácie sú relevantné pre ich záujmy a že ich Komisia pri prešetrovaní použije. S informáciami sa zaobchádza ako s dôvernými, pokiaľ je pravdepodobné, že by ich zverejnenie mohlo mať výrazný nepriaznivý vplyv na poskytovateľa alebo zdroj takýchto informácií. Okrem toho zainteresované strany môžu požiadať Komisiu, aby ich informovala o hlavných skutočnostiach a úvahách vyplývajúcich z prešetrovania.

Komisia môže vypočuť ktorékoľvek zainteresované strany.

Do piatich mesiacov odo dňa uverejnenia, a v zložitých prípadoch po siedmich mesiacoch, Komisia predloží výboru uvedenému v článku 7 ods. 1 nariadenia (EÚ) 2015/1843 správu o výsledkoch postupu preskúmania.

Akékoľvek informácie a akékoľvek žiadosti o vypočutie sa zasielajú písomne na adresu:

European Commission Directorate-General for Trade TRADE.F.3 –Legal aspects of trade and sustainable development and investment CHAR 6/135 1049 Bruxelles/Brussel BELGIQUE/BELGIË

E-mail: trade-tbr@ec.europa.eu

5. Úradník pre vypočutie

Zainteresované strany sa môžu v súlade s rozhodnutím 2019/339 (3) obrátiť na úradníka pre vypočutie. Úradník pre vypočutie je kontaktnou osobou medzi zainteresovanými stranami a útvarmi Komisie vykonávajúcimi prešetrovanie a preskúmava žiadosti o prístup k spisu, spory týkajúce sa dôvernosti dokumentov, ako aj žiadosti tretích strán o vypočutie.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle: https://ec.europa.eu/trade/trade-policy-and-you/contacts/hearing-officer/.

6. Lehoty

Akákoľvek iná osoba ako sťažovateľ a zástupcovia Mexika, ktorá má záujem byť zainteresovanou stranou, o to Komisiu požiada písomne najneskôr do 45 dní odo dňa uverejnenia tohto oznámenia a uvedie, prečo sa má táto osoba považovať za osobu, ktorá má záujem na postupe. Každá žiadosť zainteresovanej strany o vypočutie by Komisii mala byť doručená v tej istej lehote a musí sa v nej uviesť, prečo je daná strana v prvom rade dotknutá výsledkom postupu. Žiadosť o intervenciu úradníka pre vypočutie by sa mala podať čo najskôr a v každom prípade najneskôr do 15 dní od udalosti, na ktorej sa žiadosť zakladá. Každá takáto žiadosť sa podáva písomne a uvádzajú sa v nej otázky, ktoré sa majú predložiť úradníkovi pre vypočutie, vrátane vysvetlenia, ako sú dotknuté práva žiadateľa na obhajobu.

7. Ochrana údajov

So všetkými osobnými údajmi získanými počas tohto postupu preskúmania sa bude zaobchádzať v súlade s nariadením (EÚ) 2018/1725 (4).

(1) Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (Ú. v. EÚ L 272, 16.10.2015, s. 1).

(2) Dohoda medzi Európskym spoločenstvom a Spojenými štátmi mexickými o vzájomnom uznávaní a ochrane označení liehových nápojov (Ú. v. ES L 152, 11.6.1997, s. 16).

(3) Rozhodnutie predsedu Európskej komisie 2019/339/EÚ z 21. februára 2019 o funkcii a pôsobnosti úradníka pre vypočutie v určitých obchodných konaniach (Ú. v. EÚ L 60, 28.2.2019, s. 20).

(4) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).